**Sairauspäivärahan määrä**

Sairauspäivärahan määrä lasketaan yleensä verotuksessa vahvistettujen työtulojen mukaan. Vuonna 2016 alkavan työkyvyttömyyden perusteella maksettava päiväraha lasketaan vuoden 2014 verotettujen työtulojen mukaan.

Työtulot tarkistetaan palkkakertoimella. Työtuloa ovat muun muassa palkkatulot ja eräät ansiotulot. Työtuloiksi ei katsota esimerkiksi tekijänoikeuskorvauksia tai työsuhdeoptioita.

Sairauspäivärahan määrän voit arvioida laskurilla. Voit laskea myös sairauspäivärahakauden pituuden eli kuinka kauan päivärahaa maksetaan.

Vähimmäispäiväraha

Päivärahan määrään vaikuttaa myös se, oletko työntekijä tai yrittäjä tai ammatinharjoittaja. Lisäksi määrään voi vaikuttaa se, oletko esimerkiksi ollut kuntoutuksessa, opiskellut, ollut sairaana tai työttömänä. Määrään vaikuttavat myös tulojen vaihtelut.

Voit saada sairauspäivärahaa myös, vaikka sinulla ei olisi lainkaan työtuloja. Tällöin päivärahaa maksetaan vähintään 23,93 euroa arkipäivältä sen jälkeen, kun työkyvyttömyys on kestänyt yhtäjaksoisesti 55 päivää. Maksettava määrä voi jäädä pienemmäksi, tai maksettavaa ei jää lainkaan, jos päivärahasta pitää vähentää samalta ajalta maksettava muu etuus (esim. osatyökyvyttömyyseläke).

Arkipäiviin lasketaan päivät maanantaista lauantaihin pois lukien arkipyhät.